b'\n_START_ARTICLE_\nBrasilianroseepippuri\n_START_SECTION_\nUlkon\xc3\xa4k\xc3\xb6 ja koko\n_START_PARAGRAPH_\nBrasilianroseepippuri on pensasmainen puu, joka voi kasvaa kymmenen metri\xc3\xa4 korkeaksi. Sen runko on usein monihaarainen ja oksisto tihe\xc3\xa4. Lehdet ovat p\xc3\xa4\xc3\xa4t\xc3\xb6parisia, eli sulkamaiset lehdyk\xc3\xa4t kasvavat pareittain, k\xc3\xa4rjen yksitt\xc3\xa4ist\xc3\xa4 lehdykk\xc3\xa4\xc3\xa4 lukuun ottamatta. Lehdet ovat 12\xe2\x80\x9320 senttimetri\xc3\xa4 pitki\xc3\xa4, ja niiss\xc3\xa4 on 3\xe2\x80\x9313 lehdykk\xc3\xa4\xc3\xa4. Kes\xc3\xa4ll\xc3\xa4 ja syksyll\xc3\xa4 puu kasvattaa kukinnot, joissa on pieni\xc3\xa4 valkoisia kukkia. Talvella kypsyv\xc3\xa4t punaiset luumarjat.\n_START_SECTION_\nLevinneisyysalue ja elinymp\xc3\xa4rist\xc3\xb6\n_START_PARAGRAPH_\nBrasilianroseepippurin alkuper\xc3\xa4inen levinneisyysalue k\xc3\xa4sitti Brasilian, Argentiinan ja Paraguayn. Se on kuitenkin levinnyt muun muassa Australiaan, Etel\xc3\xa4-Afrikkaan, Etel\xc3\xa4-Eurooppaan, etel\xc3\xa4iseen Aasiaan, Yhdysvaltoihin ja Puerto Ricoon._NEWLINE_Brasilianroseepippuri suosii erityisesti kosteita alueita ja jopa kosteikkoja. Vaikka sit\xc3\xa4 esiintyy my\xc3\xb6s luonnonmukaisilla alueilla, laji pit\xc3\xa4\xc3\xa4 erityisesti ihmisen muokkaamista ymp\xc3\xa4rist\xc3\xb6ist\xc3\xa4. Se onkin monien alueiden pioneerilaji ja valtaa helposti alankojen kosteita alueita.\n_START_SECTION_\nK\xc3\xa4ytt\xc3\xb6 ja ekologia\n_START_PARAGRAPH_\nBrasilianroseepippuria on k\xc3\xa4ytetty monissa maissa koriste- ja varjokasvina. Sen puuta on k\xc3\xa4ytetty my\xc3\xb6s rakennusmateriaalina, ja sen alkuper\xc3\xa4isell\xc3\xa4 levinneisyysalueella k\xc3\xa4yt\xc3\xa4nn\xc3\xb6ss\xc3\xa4 jokaista osaa on k\xc3\xa4ytetty l\xc3\xa4\xc3\xa4kkeen\xc3\xa4. Sen lehdist\xc3\xa4 ja marjoista on tehty my\xc3\xb6s jouluseppeleit\xc3\xa4. Linnut k\xc3\xa4ytt\xc3\xa4v\xc3\xa4t brasilianroseepippurin marjoja ravinnokseen, ja esimerkiksi Floridassa talvehtivat punarintarastaat sy\xc3\xb6v\xc3\xa4t tonneittain sen marjoja. Laji onkin lis\xc3\xa4\xc3\xa4ntynyt sen j\xc3\xa4lkeen, kun brasilianroseepippuri levisi Floridaan. Se ei ole kuitenkaan yleinen ruokakasvi, ja se on jopa myrkyllinen joillekin el\xc3\xa4imille._NEWLINE_Brasilianroseepippuri on aggressiivinen vieraslaji. Esimerkiksi Floridassa se on saastuttanut yli 280 neli\xc3\xb6kilometrin laajuisen alueen. Se kasvattaa tihe\xc3\xa4n lehv\xc3\xa4st\xc3\xb6n, joka varjostaa muut lajit, ja haittaa monien alkuper\xc3\xa4islajien kasvua.'